Hyundai kry sy planne gereed vir 'n warm Tucson | Netwerk24
Hyundai kry sy planne gereed vir 'n warm Tucson
Deur Motorredaksie 07 Februarie 2019 05:30
Hyundai is glo agter die skerms besig om 'n derde verrigtings­model by sy bestaande i30 N en Veloster N te voeg.
Die weergawe waarop die Koreaanse vervaardiger egter besluit het wat met dié terpentynkwas bygekom moet word, mag wel vreemd opval: die Tucson.
Het Hyundai planne vir 'n warmgemaakte Tucson? Dit kan net goeie nuus wees.
Berigte uit Brittanje wil dit hê dat Hyundai hard aan die werk is om 'n warm Tucson N markgereed te kry. Ontwikkeling is egter nog 'n ent weg van afhandeling, met die eerste weergawes wat eers vir einde volgende jaar beplan word.
Volgens Auto Express is daar aan hulle vertel die Tucson N sal 250 kW uitskop, en dat die ingenieurs mik na 'n versnellopie vir die middelslag-sportnuts van net onder ses sekondes.
Dit is fris teikens. Die Tucson is geen luikrug-grootte voertuig nie en om daardie krag op die pad neer te sit, sal daar heelwat ontwikkelingswerk aan die vering, bande en remme ook gedoen moet word om als binne beheer te hou as jy krane oopdraai op die pad.
Watter enjin Hyundai in die oog het vir die Tucson N, is nog onduidelik. Die groep gebruik 'n 2.0-liter-turbo in die i30 N wat in sy warmste weergawe 200 kW en 350 Nm wringkrag losdraai.
Dit is redelik aan die bopunt van wat moderne tweeliterturbo's kan bied.
Die groep het wel 'n 2.4-liter in hul arsenaal wat tans onder meer diens doen in hul H-1-bussie. So 'n middelslagenjin sou straks as basis kon dien vir verdere turbo-ontwikkeling om by 250 kW uit te kom. Die 2.4-liter, wat geen turbo-aanjaging het nie, lewer tans 'n bedeesde 126 kW en 224 Nm wringkrag.
Met Hyundai wat huiwerig is om sy i30 N na die land te bring, wonder 'n mens of hulle 'n groter Tucson N vir ons mark sou oorweeg. Die groep het wel 'n beperkte getal Tucson Sport-modelle hier versprei (gewone Tucsons wat plaaslik met 'n afwerkingspakket toegerus is) wat baie gewild was. Dit het slegs 'n voorkoms-opkikkering ingesluit, geen meganiese opknappings nie.